b'\n_START_ARTICLE_\nM\xc3\xa4rta Blomstedt\n_START_PARAGRAPH_\nM\xc3\xa4rta Blomstedt (alk. M\xc3\xa4rta Elisabeth Adelaide von Willebrand, s. 8. kes\xc3\xa4kuuta 1899 Turku \xe2\x80\x93 16. helmikuuta 1982) oli suomalainen arkkitehti ja yksi Suomen huomattavia funktionalismin edustajia._NEWLINE_M\xc3\xa4rta von Willebrandin vanhemmat olivat pormestari Reinhold Alexander von Willebrand ja Bertha Mathilda Hoffstedt. Von Willebrand opiskeli arkkitehtuuria Teknillisess\xc3\xa4 korkeakoulussa ja valmistui arkkitehdiksi vuonna 1922. Vuonna 1924 h\xc3\xa4n avioitui opiskelutoverinsa, arkkitehti Pauli Blomstedtin (s. 1900) kanssa, ja he perustivat vuonna 1926 yhdess\xc3\xa4 oman arkkitehtitoimiston. Blomstedt ty\xc3\xb6skenteli yhteisess\xc3\xa4 toimistossa miehens\xc3\xa4 kuolemaan saakka vuonna 1935. Sen j\xc3\xa4lkeen vuosina 1938\xe2\x80\x931961 h\xc3\xa4nell\xc3\xa4 oli arkkitehti Matti Lamp\xc3\xa9nin (1906\xe2\x80\x931961) kanssa yhteinen Arkkitehtitoimisto Blomstedt & Lamp\xc3\xa9n, ja vuosina 1961\xe2\x80\x931972 h\xc3\xa4n oli Arkkitehtitoimisto Blomstedt & Penttil\xc3\xa4n osakkaana._NEWLINE_M\xc3\xa4rta Blomstedt osallistui merkitt\xc3\xa4v\xc3\xa4ll\xc3\xa4 tavalla suomalaisen funktionalismin l\xc3\xa4pimurtoon. Yhdess\xc3\xa4 puolisonsa kanssa Blomstedt suunnitteli joitakin funktionalismin keskeisimpi\xc3\xa4 suomalaisia rakennuksia. Heid\xc3\xa4n t\xc3\xb6it\xc3\xa4\xc3\xa4n olivat jatkosodassa tuhoutunut hotelli-ravintola Pohjanhovin rakennus Rovaniemell\xc3\xa4 (1935), Kotkan s\xc3\xa4\xc3\xa4st\xc3\xb6pankin talo (1935) sek\xc3\xa4 Kannonkosken kirkko. Kannonkosken kirkko valmistui vuonna 1938, kolme vuotta Pauli Blomstedtin kuoleman j\xc3\xa4lkeen. M\xc3\xa4rta Blomstedt huolehti suunnitteluty\xc3\xb6n loppuvaiheista yhdess\xc3\xa4 Matti Lamp\xc3\xa9nin kanssa._NEWLINE_Kannonkosken kirkko on yksi harvoista Suomeen 1930-luvulla rakennetuista funktionalistisista kirkoista, ja se on Museoviraston suojelukohde. Kirkossa oli alun perin 400 istumapaikkaa, mutta peruskorjausten j\xc3\xa4lkeen sinne mahtuu nyky\xc3\xa4\xc3\xa4n 350 ihmist\xc3\xa4. Viimeisimm\xc3\xa4t peruskorjaukset on tehty kunnioittaen M\xc3\xa4rta Blomstedtin yksityiskohtiin ulottuvaa kokonaissunnittelua, jossa muun muassa v\xc3\xa4reill\xc3\xa4 on t\xc3\xa4rke\xc3\xa4 asema._NEWLINE_Blomstedt suunnitteli Lamp\xc3\xa9nin kanssa my\xc3\xb6hemmin monia merkitt\xc3\xa4vi\xc3\xa4 rakennuksia heid\xc3\xa4n yhteisen toimistonsa Arkkitehtitoimisto Blomstedt & Lamp\xc3\xa9n nimiss\xc3\xa4. Tunnettuja t\xc3\xb6it\xc3\xa4 ovat muun muassa Hotelli Aulanko (1938), Ruuskasen pukutehdas Tampereella (1942), Kivennavan sotakirkko (1943), H\xc3\xa4meenlinnan postitalo (1952), elokuvateatteri Bio-Vuoksi Imatralla (1954), Outokummun kaupungintalo (1956), Kuvalehtitalo Helsingin Hietalahdenrannassa (1957), Outokumpu Oy:n p\xc3\xa4\xc3\xa4konttori Kuparitalo Helsingiss\xc3\xa4 (1958) ja Oulun kansainv\xc3\xa4linen koulu (1961)._NEWLINE_Blomstedt & Lamp\xc3\xa9n suunnitteli my\xc3\xb6s useita Outokumpu Oy:n eri kaivosalueiden teollisuus- ja asuinrakennuksia. Yhdess\xc3\xa4 Olli Penttil\xc3\xa4n kanssa Blomstedt suunnitteli muun muassa Otaniemeen Teknillisen korkeakoulun Vuoriteollisuusosaston rakennuksen, joka valmistui vuonna 1964._NEWLINE_Tampereelle valmistunutta Ruuskasen pukutehdasta on luonnehdittu Tampereen funkisarkkitehtuurin tyylipuhtaimmaksi rakennukseksi.'